Մենք չպիտի ըլլանք այնքան խստապահանջ, որ ներկայիս՝ Հ[այ] Բ[արեգործական] Ը[նդհանուր] Միութեան գոյութիւնը եւ գործունէութիւնը վնասակար համարենք, ի պատիժ անոր անցեալին ոճրապարտ, ու գիտակցօրէն յանցաւոր ուղղութեանը։ Մենք կը կարծենք թէ այդ կարգի միութիւն մը կրնայ իր բարերար ներգործութիւնը ունենալ մասնաւորաբար գաւառի հայութեան նիւթական կեանքի պայմաններուն վրայ, եթէ, սակայն, միութիւնը ինքզինքը հեռու պահէ քաղաքական ամէն ձգտումէ, ինչպէս արդէն կը տրամադրէ իր ծրագիրը։ Անցեալին փորձառութիւնը եւ ներկայիս մեր ստացած կարգ մը վաւերական տեղեկութիւնները եզրակացնել կուտան մեզ դժբաղդաբար, թէ այսօր ալ դարձեալ, բարեգործութեան եւ ընդհ[անուր] միութեան գրաւիչ խայծերով, ջանք կը թափուի հակակուսակցական հոսանք մը ստեղծելու եւ հայ ժողովուրդին քաղաքական ըմբռնումներուն վրայ ճնշում բռնեցնելու. ինչ որ մարդորս բաթէրաներ եւ միսիոնարներ կ՚ընեն Կիլիկիոյ այս ու այն կողմը, նոյնը սկսած են ընել «բարեգործականի»ի գործակալները, շնորհիւ ամենազօր դրամին։ Մենք գիտենք, տեղն ի տեղօք, թէ որ գաւառներուն մէջ, ի՞նչ մարդիկ, ի՞նչ շրջանակներու մէջ քարոզութիւններ կ՚ընեն ընդդէմ հայ յեղ[ափոխական] կուսակցութեանց եւ ի նպաստ Բարեգործականին քաղաքականութեան. երբ ատենը գայ, ամէն բան պիտի հրատարակենք, որպէս զի հասարակութիւնը գիտնայ թէ «Գահիրէի որջ»էն դուրս ելած կարգ մը կեղծարարներ եւ provocateurներ, անպատկառ անուանարկումներով ինչպէս կը ջանան խախտել ժողովրդային խաւերու հաւատքը՝ դէպ ի հայ կուսակցութիւնները։ Մենք գիտենք որ պիտի չյաջողին, որովհետեւ հայ «բարեգործական»ները չեն կրնար ըլլալ աւելի վայրագ եւ հնարամիտ քան որքան էին Սուլթան Համիտի արբանեակները։ Մենք գիտենք որ դառն յուսախաբութիւնը կը սպասէ իրենց ճամբուն ծայրը, բայց ինչ որ կ՚ուզենք որ հայ ժողովուրդն ալ գիտնայ, այն է թէ՝ Բարեգործական Ընդհ[անուր] Միութիւն անունին տակ կ՚աշխատուի հիմնել նոր կուսակցութիւն մը, համակերպութեան, ստրկութեան եւ լուացարարութեան կուսակցութիւնը. ասկէ վերջ երբ մեր ազգային դարաւոր իրաւունքները կապտուին, երբ ո՛ եւ է կառավարական պաշտօնեայ անիրաւութիւն մը գործէ, երբ ո՛ եւ է քիւրտ՝ հայ օրիորդ մը առեւանգէ, կամ թալլէ հայրենական օճախ մը, Հա՛յ ժողովուրդ, «բարեգործական»ը պիտի ըսէ քեզի. — «հոգ չէ, ձայնդ մի հաներ, ծռէ գլուխդ, կամ միւս երեսդ ալ դարձուր»։